Borgtog-blaps: ‘Moordenaar’ nou op vrye voetLebo Sibisi Die KwaZulu-Natalse polisie het ŉ R15 000-beloning aangebied vir enigiemand wat inligting het oor ŉ beweerde moordenaar wat per ongeluk vrygelaat is weens ŉ “administratiewe fout”. Lebo Sibisi het glo op 14 September 2012 ŉ man in Umbilo, Durban beroof en vermoor, het kapt. Thulani Zwane, ŉ polisiewoordvoerder, Maandag gesê. “Twee verdagtes, waaronder Sibisi, is ná die moord in hegtenis geneem nadat die polisie die saak ondersoek het, en Sibisi se borgtogaansoek is suksesvol in die Durbanse-landdroshof afgekeur,” het Zwane gesê. Na ŉ aparte hofverskyning in Januarie vanjaar het ŉ klerklike fout plaasgevind en Sibisi se aanhoudingslasbrief het verkeerdelik aangedui dat R5 000 nodig is vir sy vrylating. “Die volle bedrag is betaal en Sibisi is later deur owerhede vrygelaat. Hy het nie weer in die hof verskyn nadat hy vrygelaat is nie, en ŉ lasbrief vir sy inhegtenisname is uitgereik.” Die polisie vermoed Sibisi kruip in die Oos-Kaap weg.